Иван Вазов
Нощната музика

chitanka.info

Аз дремях. И някаква химна небесна

се чуваше. Звукове райски, свети

унасяха мойте крилати мечти

в предели неземни, във област чудесна.

И тоз свят бе нов свят и нямаше край.

И сенки въздушни край мене летеха

с крила на силфиди, с лазурена дреха,

цветущи и красни, кат ангели в рай.

И ази бях странен в тез крайща далеки

и таз химна нова не бях чувал аз,

и станах на облак, и плувах без глас,

и срещах се в пътя със нимфите леки.

И фърках в блаженство, и чудех се сам.

И всичко туй мислях за райско виденье;

а нимфите бягаха мили, засмени

и поздрав любовен ми пращаха там.

И повеч, и повеч познавах ги ази,

по техния поглед, усмивка, игра,

и виках: „Фелица!“ и шъпнях: „Зихра!“

и исках да бацна крила им тогази.

Но аз се разбудих сред таз чудна гледка.

Навън по полето отдавна бе нощ;

а райската музика чуйше се йощ

от тихата стая на мойта съседка.

Хисар, 14 юли 1882

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.